Moenie inhou nie – skryf dit in ̓n joernaal - WelstandWelstand
Tuis / Advies / Moenie inhou nie – skryf dit in ̓n joernaal
Dit is al 'n jaar sedert die lewe soos ons dit geken het verander het en baie van ons voel of ons dinge in die lewe gemis het. Jy moet jouself voortdurend daaraan herinner om dankbaar te wees vir dit wat jy na hierdie Covid-19-jaar het en dat jy dit tot hier gemaak het. Jy het dalk baie slegte herinneringe aan die afgelope jaar; 'n ideale manier om jou ervarings te deel is deur dit in 'n joernaal aan te teken – vir jouself en niemand anders nie.
Om gedagtes in 'n joernaal aan te teken is nie iets wat jy doen om tyd te verdryf nie, dit het baie voordele.
Vir baie is dit 'n manier om hul emosies te verwerk. Kenners meen wanneer jy jou gedagtes en emosies neerskryf, is jy besig met 'n proses van selfondersoek en jou geestelike ingesteldheid verander van negatief na meer positief.
Neerskryf van gedagtes help ook om stres en angs te verminder omdat jy 'n plek het waar jy jou emosies kan neerpen. So kry jy dinge uit jou kop en jou gedagtes uit en plaas hulle op papier.
Studies het gewys dat deur te sit en vir sowat 15 minute per dag gevoelens neer te skryf selfs jou bloeddruk kan verlaag. Deur gedagte in 'n joernaal te skryf word die analitiese, rasionele linkerkant van die brein en die kreatiewe, emosionele regterkant van die brein gebruik.
Dit help om kreatiwiteit en probleemoplossing te bevorder en verbeter jou fisiese en sielkundige welstand.
Hierdie terapie geld vir almal. Wanneer jy jou in 'n problematiese situasie by die huis, werk, waar ook al bevind en voel niemand verstaan nie, skep dit 'n uitlaatklep vir jou diepste emosies wat jy met niemand anders kan deel nie. Selfs met al die hedendaagse tegnologie is die goeie ou pen en papier die beste vir hierdie oefening. Miskien kan jy jou joernaal sommer in jou handsak of rekenaarsak gooi en 'n gedagte neerskryf voordat jy dit totaal en al oordink.
Derine Louw, 'n sielkundige van Bellville, sê: "Om ons ervarings neer te skryf – hetsy positief of negatief – is asof ons 'n baie deurmekaar kantoor reg pak en sin maak van lewensgebeurtenisse".
Geen resep nie
Daar is nie 'n resep nie. Eendag sal jy blaaie vol skryf en die volgende dag gaan jy dalk sukkel om twee sinne te skryf. Indien jy dit oorweeg maar nie weet waar om te begin nie, kry vir jou 'n notaboek en skryf elke dag drie dinge neer waaroor jy dankbaar is.
Om te fokus op jou dankbaarheid en dit neer te skryf neem jou aandag weg van al die dinge wat verkeerd is na iets meer positief. Dit moedig jou aan om te fokus op die goeie dinge, ongeag die struikelblokke. Dit waarop jy fokus, is 'n baie eenvoudige manier om die brein te herprogrammeer om te let op die positiewe dinge.
Nog 'n manier om te begin is die oefening van Claire Holden, 50 Things that Make me Happy. Hierdie oefening besin oor die dinge wat ons gelukkig maak, nie net 'n vakansie of dinge wat jou opgewonde maak nie, maar die belangrikste, die klein alledaagse dingetjies: Die voëltjies in die oggend as jy wakker word, of die son op jou gesig, jou voete in die sand by die see. Eers wanneer jy begin om hierdie klein oomblikke van vreugde te erken, sal jy ook meer bewus raak daarvan.
Onthou dit wat jy in jou joernaal skryf, is vir jouself. Jy het nie nodig om taal, spelling en punktuasie 100% reg te hê nie. Skryf net wat in jou hart is. Maak leeg die beker wat in jou gemoed oorloop en waaroor jy nie met ander praat nie. Skryf oor dinge wat jou pla, gevoelens waaroor jy twyfel, mense wat jou seermaak of afkraak, die donker gat van depressie, of sommer net die dinge wat jou laat goed voel. So vorder jy na 'n beter jy!
'm Pragtige aanhaling van Mina Murray som dit die beste op: "Om 'n joernaal te hou is asof jy vir jouself fluister en terselfdertyd luister".
Hierdie is 'n uitlaatklep vir enige persoon in enige beroep. Solidariteit se beroepsgildes bied 'n netwerk waardeur lede met mekaar kan skakel. Besoek gerus die skakel https://gildes.solidariteit.co.za/ vir meer inligting.